text: El-18-i-19-de-gener-se-celebren-unes-jornades-dhomenatge-a-la-Dra-Gemma-Avenoza - Facultat de Filologia i Comunicació - Universitat de Barcelona
  El 18 i 19 de gener se celebren unes jornades d'homenatge a la Dra. Gemma Avenoza
  Notícia | 10-01-2022
  Els dies 18 i 19 de gener la Facultat de Filologia i Comunicació acollirà diversos actes en record de la catedràtica de Filologia Romànica que ens va deixar el 2021
  Coincidint amb el primer aniversari de la seva defunció, els dies 18 i 19 de gener la Facultat de Filologia i Comunicació celebrarà diverses activitats d'homenatge a la catedràtica de Filologia Romànica, Gemma Avenoza, reconeguda per la seva extensa i dilatada trajectòria investigadora en l'àmbit del lèxic, la literatura i les traduccions medievals.
  El programa de l'homenatge s'estructura en tres blocs: el dimarts 18 de gener tindrà lloc un acte institucional que comptarà amb la presència, entre d'altres, del rector de la Universitat de Barcelona, Joan Guàrdia, i el degà de la Facultat de Filologia i Comunicació, Javier Velaza. El segon bloc se celebrarà també el dimarts 18 de gener i consistirà en un seminari internacional de recerca que es titularà 'Cultura escrita medieval hispànica' que comptarà amb la participació d'una dotzena d'experts en aquesta matèria. El darrer bloc d'activitats tindrà lloc el dimecres 19 de gener, dia en el qual se celebrarà una trobada de la xarxa d'excel·lència 'Cultura escrita medieval hispànica'. La previsió és que l'acte institucional es desenvolupi a l'Aula Capella de l'Edifici Històric i les trobades acadèmiques tinguin lloc a l'Aula Gabriel Oliver de l'Edifici Josep Carner. Les diverses sessions del dia 18 de gener es podran seguir en línia a través de la plana web d'Ubtv.
  Els actes d'homenatge a la Dra. Avenoza han comptat amb el suport de les seccions de Filologia Romànica. Departament de Filologia Clàssica, Romànica i Semítica i de Filologia Llatina i Lingüística Indoeuropea. Departament de Filologia Clàssica, Romànica i Semítica de la Facultat de Filologia i Comunicació, el vicedeganat de Relacions Internacionals i Recerca de la Facultat i la Red del Libro medieval hispánico. Del manuscrito a la era digital.